PRITARTA

 Rokiškio rajono savivaldybės tarybos

 2023 m. kovo 31 d. sprendimu Nr. TS-

**ROKIŠKIO RUDOLFO LYMANO MUZIKOS MOKYKLOS**

**2022 METŲ VEIKLOS ATASKAITA**

 Rokiškio Rudolfo Lymano muzikos mokykla (toliau *–* Mokykla), vykdo formalųjį švietimą papildančio ugdymo (FŠPU), neformaliojo vaikų švietimo (NVŠ) ir neformaliojo suaugusiųjų švietimo (NSŠ) programas.

Įgyvendinant 2021–2023 m. Mokyklos strateginį planą buvo siekiama: ugdymo kokybės tobulinimo; bendravimo kultūros ir bendradarbiavimo puoselėjimo; ugdymo aplinkos modernizavimo.

2022 m. Mokyklos veikloje buvo siekiama šių Mokyklos veiklos plane numatytų, prioritetinius tikslus papildančių, uždavinių:

1. Teikti mokiniams kokybišką muzikinį ir choreografinį išsilavinimą, tenkinant mokinių poreikį muzikuoti, šokti, ugdant asmenybės individualias kūrybines galias.

Mokykloje didelė ugdymo programų pasiūla.

Mokykloje vykdomoms 6 NVŠ programoms skiriamas tikslinis finansavimas.

Sudarytos sąlygos ankstyvojo muzikinio ugdymo bei šokio mokytis ne tik mokykloje, bet ir darželiuose (lopšelis*-*darželis „Nykštukas“, darželis- mokykla „Ąžuoliukas“.

Mokyklą garsina jaunių ir jaunučių chorai, 5 dainininkų ansambliai, pučiamųjų instrumentų ansamblis, 4 smuikininkų ansambliai, tautinių šokių kolektyvas „Nemunėlis“, šiuolaikinio šokio grupė „Fiesta“, akordeonų, violončelių ansambliai, gitarų trio, suaugusiųjų kolektyvas „Gelmės“ bei susibūrę mokytojų ansambliai.

Siekiant ugdyti mokinių individualias kūrybines galias bei plėsti saviraiškos galimybes, be kasdieninių ugdymo užsiėmimų, ugdytiniams sudaromos sąlygos dalyvauti tarptautiniuose ir respublikiniuose konkursuose, festivaliuose, projektuose (dalyvauta 158 renginiuose).

Tarptautiniuose konkursuose 9 mokiniai įvertinti aukščiausiais „Grand prix“ apdovanojimais, 45 – tapo laureatais, 23 – nominantais. Gausiausiai dalyvauta Latvijos Respublikoje vykusiuose jaunųjų atlikėjų konkursuose-festivaliuose, projektuose: „Keliaujantis festivalis*–*2022“ (Ryga), „Žiemos pasaka“, „Jūros žvaigždė“ bei „Baltic Amber Jūrmala“ (Jūrmala), „Skambėk, gimtoji žeme“ (Ilūkstė), „The Best“ (Daugpilis) „Number one“ (Livani). Nuotoliniu būdu dalyvauta Lenkijoje vykusiuose konkursuose: Digi-Form Art „Winter Season“, „Digi*-*form*-*art autumn season*–*2022“, „Didi*-*talenty jesien 2022“; Ispanijoje *–* „Musicalada piano fest“ bei Ukrainos organizuotame festivalyje „Mes už taiką! Jokio karo!“. Dalyvauta ir mūsų šalyje vykusiuose tarptautiniuose konkursuose: „Winter stars“ (Vilnius), „Laudate Pueri“ (Kaunas), „Pavasario trimitai 2022“ (Plungė), „Klajojanti muzika“ (Zarasai) bei „Travelling festival 2022. Christmas in Palanga“.

Respublikiniuose konkursuose dalyvavo du trečdaliai mokyklos mokinių: iš jų laureatais tapo 197, diplomantais – 44, o nominantais – 16 mokinių. Gyvai ar nuotoliniu būdu dalyvauta tiek tradiciniuose, tiek naujai organizuotuose renginiuose. Konkursuose: „Dainų dainelė“ (Kupiškis, Vilnius); „Šokių maratonas“ (Vilnius), „Lietuva, aš už muziką“, (Panevėžys), ,,Tirlytis 2022“ (Panevėžys), „Muzikinis pavasaris“ (Panevėžys), „Pavasario fiesta 2022“ (Kaunas), Aukštaitijos krašto Marijos Jolantos Černienės vardo jaunųjų stygininkų konkursas (Panevėžys), „Trakams – 700“ (Trakai), Lietuvos šalelėj“ (Varėna), „Žavingoji pjesė“ (Kaišiadorys), „Mažoras minoras“ (Biržai). Konkursuose-festivaliuose: „Dainų namai“ (Vilnius), „Elektroninių garsų mozaika“ (Panevėžys) „Garsų spalvos“ (Švenčionys), „Garsų sūkury“ (Ukmergė), „Kanklių giesmė*–*2022“ (Kupiškis), „Vaikystės perlai“ (Kėdainiai). Virtualiuose konkursuose – festivaliuose „Diena su lietuviška pjese 2022“ (Vilnius), „Clarinetto Virtuoso“ (Panevėžys), „Linksmoji polkutė 2022” (Alytus), „In Corpore” (Gargždai), „Šokim, šokim , Lietuvėle“ (Jurbarkas), „Vizijos – 2022“ (Marijampolė), „Šokanti pasaka“ (Vilkaviškyje), „Elektrėnų žiburiukai“ (Elektrėnai), „Keturiese“ (Ramygala), „Aguonėlė“ (Zarasai), „Šešių stygų labirintai“ (Anykščiai), „Naujieji atradimai“ (Utena) bei šokių šventėje „Iš aplinkui“ (Jonava).

 Sėkmingai dalyvauta ir olimpiadose: respublikiniame nuotoliniame VI klasių solfedžio konkurse „Muzikinis eruditas“, vykusiame Klaipėdos Jeronimo Kačinsko muzikos mokykloje, laimėta pirmoji vieta, o etninės kultūros olimpiadoje sėkmingai pasirodyta rajoniniame, regioniniame ir respublikiniuose etapuose.

Mokykloje organizuojami įvairūs koncertai, kuriuose noriai dalyvauja ir savo gabumus ugdo (si) virš 80 proc. mokyklos mokinių, mokytojų: pavasario muzikos koncertas „Nuo Baroko iki Roko“, šokio spektaklis „Ledo šalis“, gatvės muzikos koncertas, tarptautiniai džiazo dienai skirtas koncertas, pirmos klasės mokinių koncertas „Pirmieji žingsniai“, suaugusiųjų ugdymo programos koncertas ,,Susitikom“, koncertas „Dainuoju mamai“, smuikininkų ansamblių koncertai bei mokinių rečitaliai. Surengti akordeonistų koncertai Svėdasų bei Jūžintų bendruomenės žmonėms. Tradiciškai dalyvauta tarptautiniame vargonų festivalyje, skirtame čekų muzikui, pedagogui, vargonininkui Rudolfui Lymanui.

Vykdyti projektai: Kultūros sklaidos ir meno projektas „Mes – Lietuva, Rokiškio kraštas, srauni upė Nemunėlis“. Su projekto metu parengta ir stilizuota liaudies šokio programa, tautinių šokių kolektyvas „Nemunėlis“ dalyvavo tarptautiniame dainų ir šokių festivalyje „The Malta International Folk Festival“ Maltoje. Etninės kultūros, istorijos ir tautinės atminties išsaugojimo iniciatyvos projekto konferencija „Rokiškio krašto XX a. antrosios pusės choreografinio paveldo pristatymas“.

Etninės kultūros, istorijos ir tautinės atminties išsaugojimo iniciatyvos projekto respublikinis istorinio - klasikinio šokio festivalis „Arbatėlė pas Tyzenhauzus“.

Siekiant skatinti skirtingų gabumų vaikų saviraišką, mokykloje buvo organizuoti 46 įvairios tematikos renginiai: mokinių kūrybinių darbų konkursas „Šoku, groju namuose:, V respublikinis lengvosios muzikos festivalis - konkursas „Pavasario ritmu-2022“, rajoninis fortepijoninės muzikos festivalis „Pavasario garsai-2022“ bei fortepijoninių etiudų konkursas, kryžiažodžio konkursas „Įdomioji muzikos istorija“ V-VII kl., violončelės klasės mokinių ir jų draugų koncertas šeimos dienai, kūrybinė iniciatyva „Mano kelias į muziką“, ritminio diktanto bei intervalų diktanto konkursai, skaitymo iš lapo konkursas „Da capo al Fine“, muzikinių tempų konkursas, ritminis konkursas „Tvarka muzikos šalyje“ ir t.t.

Per įvairias veiklas, projektus bei akcijas mokykla stengiasi ugdyti mokinių pilietiškumą. Dalyvauta respublikiniame Širvintų meno mokyklos virtualiame muzikos ir dailės sintezės konkurse „Laisvė - tai kūrybos pradas“, Lietuvos gyventojų genocido ir rezistencijos tyrimų centro organizuotame pilietinės dainos konkurse ,,Kovų už laisvę ir netekčių istorija“, o pirmą kartą vykusiame, Europos Parlamento nario prof. Liudo Mažylio inicijuotame Vasario 16-ajai bei 104-ajam Lietuvos gimtadieniui skirtame eilėraščių ir esė konkurse „Švenčiu Lietuvą” mūsų mokiniai užėmė pirmąsias vietas. Choreografijos skyriaus šokio grupė „Fiesta“ sukūrė video klipą Ukrainos žmonėms palaikyti.

Siekiant padėti mokiniams ugdyti (-is) asmenines, kūrybines, komunikacines bei socialines kompetencijas, birželio, rugpjūčio mėn. mokykloje buvo organizuota stovykla „Vaikai vaikams“, kurios 5 pamainose dalyvavo per 120 vaikų: „Žiogų orkestras“; „Akordeonų gausmas“, „Šokio spalvos“, Jaunių choras „Re Do“ bei „Menų karalystė“ (savivaldybės skirtos lėšos – 2700 eurų). Mokyklos „Muzikų klubas“, kartu su Varėnos Jadvygos Čiurlionytės menų mokykla, Žiukeliškių poilsiavietėje, vykdė vaikų ir jaunimo socializacijos programos projektą - vasaros stovyklą „Ar tikrai žmonės taip gyveno?“ (dalyvavo 27 mokiniai).

2. Ugdymo kokybės gerinimas.

Siekiant gerinti ugdymo (si) kokybę, mokykloje stengiamasi sukurti sąlygas kiekvienam mokiniui ugdyti (is) individualius savo gebėjimus, nuolat ir sistemingai stebima mokinių pažanga, analizuojami pasiekimai. Tiek individualių, tiek grupinių pamokų metu, mokiniai skatinami išsikelti individualius mokymosi tikslus, planuoti mokymosi veiklas, pasirinkti programą, įsivertinti pasiektą individualią pažangą. 83proc. (2021 m. – 76 proc.) mokinių mokosi aukštesniuoju lygiu, nėra nepatenkinamai besimokančių, mokinių pažangumas – 100 proc.

Tiek pamokų, tiek renginių metu mokytojai nuolat ieško būdų kaip padėti mokiniams gerinti asmeninius pasiekimus, plėtoti gabumus bei stiprinti jų motyvaciją. Mokyklos kvalifikacijos tobulinimo prioritetai orientuoti į pamokos kokybę bei kompetencijų, reikalingų skirtingų ugdymosi poreikių turinčių mokinių ugdymui. Mokytojai dalyvavo daugiau nei 100 kvalifikacijos kėlimo renginių ar nuotolinių mokymų. Mokykloje įvyko 8 metodinės veiklos renginiai. Mokytojai dalinasi patirtimi ne tik su kolegomis, bet ir šalies mastu: 28 pedagogai skaitė pranešimus respublikiniuose, tarptautiniuose seminaruose, konferencijose; parengta ir įgyvendinta ilgalaikė programa „Bendrųjų dalykinių kompetencijų ugdymas neformaliajame švietime“. Mokykloje mokytojams vyko L. Dubosaitės seminaras „Mokinių atmintis ir dėmesys: lūkesčiai ir realybė“. Kartu su Biržų V. Jakubėno mokykla organizuota metodinė diena - išvyka „Lietuvos-Latvijos pasienio ruože esančių aplinkų panaudojimas neformaliojo vaikų švietimo veiklose“. Mokytojai aktyviai dalyvavo įvairiose metodinėse veiklose, kvalifikacijos tobulinimo renginiuose, patys rengė ir įgyvendino projektus, kūrė ir pristatė metodines priemones. Labai sėkmingai pirmą kartą organizuotas respublikinis festivalis „Linksmoji kūno perkusija“, kuriame dalyvavo 65-ios muzikos mokyklų, darželių ir priešmokyklinio ugdymo grupės; surengtas respublikinis seminaras-praktikumas „Jaunųjų atlikėjų meistriškumo ugdymas“. Atsižvelgiant į mokytojų pageidavimą, vyko 40 val. anglų kalbos kursai pradedančiųjų ir pažengusiųjų grupėms. Kartu su mokiniais vyko edukacinės išvykos į Kauną (edukacinė programa „Miuziklų istorija“) bei į Nacionalinę M. K .Čiurlionio menų mokyklą (edukacinis projektas „Garsų pasauliai – šokių muzika“).

Vadovaujantis Nacionalinės švietimo agentūros neformaliojo vaikų švietimo mokyklų įsivertinimo rekomendacijomis mokykloje vyko vidaus veiklos kokybės įsivertinimas atliekant mokinių, jų tėvų (globėjų, rūpintojų), mokytojų apklausas. Nustatyti stiprieji (ugdymo (si) tikslai, pasiekimai ir vertinimas; aukštas mokytojų meistriškumo lygis; lyderystė ir vadyba) ir tobulintieji (pažangą skatinantis grįžtamasis ryšys; tėvų informavimas; ugdymosi aplinkų kūrimas) mokyklos vidaus rodikliai, įvardintos ugdymo proceso sėkmės bei problemos, numatyti būdai joms spręsti.

Rajone mažėjant mokinių skaičiui, mūsų mokykloje jis išlieka gana stabilus ir matome nežymų jo augimą.

Mokinių skaičiaus statistika:

|  |  |  |  |
| --- | --- | --- | --- |
| Mokslo metai | 2020-2021 | 2021-2022 | 2022-2023 |
| Mokinių skaičius (muzikos mokykla) | 283 | 307 | 327 |
| Mokinių skaičius (choreografijos skyrius) | 197 | 223 | 211 |
| Viso:  | 480 | 530 | 538 |

3. Bendravimo kultūros ir bendradarbiavimo puoselėjimas.

Mokykloje plėtojama bendravimo ir bendradarbiavimo kultūra, skatinamas kolegialus ryšys, dalinamasi įgyta bei sukaupta patirtimi, žiniomis. Metodinė taryba organizuoja metodines dienas, susirinkimus, edukacines išvykas (išvykos į Adomynės dvarą, Biržų Vlado Jakubėno muzikos mokyklą, Rygos operos ir baleto teatrą). Mokykloje stipri ir nuolat skatinama mokytojų lyderystės raiška. Didelis dėmesys skiriamas mikroklimato ir pozityvios emocinės aplinkos kūrimui. Spalio - lapkričio mėn. buvo atliktas tyrimas „Emocinės kompetencijos svarba vidinėje komunikacijoje“, kurio metu analizuota emocinių kompetencijų svarba bendraujant ir bendradarbiaujant, nustatyti mokykloje kylantys vidinės komunikacijos barjerai, numatytos priemonės emocinėms kompetencijos ugdyti bei vidinei komunikacijai mokykloje gerinti.

 Mokytojai sėkmingai bendradarbiauja su mokinių tėvais, kviečia juos kartu su vaikais dalyvauti renginiuose, lankytis vaikų koncertuose, pamokose. Yra iniciatyvių ir veiklių tėvų grupė, aktyviai įsijungianti į mokyklos renginius bei prisidedanti prie rėmėjų įvairiems renginiams, išvykoms paieškos. Apie mokinių pasiekimus, pažangą ar problemas tėvai informuojami šiems priimtina forma – pokalbiu, įrašais el. dienyne Tamo, el. paštu, Messenger.

Mokykloje skatinamas ir plėtojamas bendradarbiavimas su regiono, šalies mokyklomis. Mokyklos organizuotame Aukštaitijos regiono gabių vaikų festivalyje „Aukštaitijos talentai“ dalyvavo mokiniai iš 10 regiono muzikos bei meno mokyklų (Anykščių, Biržų, Ignalinos, Kėdainių, Kupiškio, Pasvalio, Panevėžio, Rokiškio, Utenos ir Zarasų); „Birželio muzikos“ festivalio koncertuose, vykusiuose Salų dvare - mokiniai iš Varėnos, Utenos, Kupiškio ir Paįstrio, o respublikiniame istorinio - klasikinio šokio festivalyje „Arbatėlė pas Tyzenhauzus“ dalyvavo kolektyvai iš Jonavos, Mažeikių, Marijampolės ir Zarasų. Choreografijos skyrius organizavo edukacinę dieną su Nacionaline M. K. Čiurlionio menų mokyklos bendruomene, koncertinė programa „Jaunųjų choreografų vakaras“ ir šiuolaikinio šokio pamoka su baleto skyriaus lektoriais (Vilnius). Kartu su Yamahos muzikos mokykla surengtas XIV respublikinis styginių instrumentų festivalis „Muzikuokime drauge – 2022“; dalyvauta tarpmokykliniame projekte „Smuikas – mano draugas“ (Vilnius), dalyvauta Biržų pilyje vykusiame koncerte, skirtame A. Ločeriui ir Pasaulinei akordeono dienai paminėti bei koncerte „Rudens spalvos“ (Antazavės dvaras). Birželio – rugpjūčio mėn. mūsų partnerių - Varėnos Jadvygos Čiurlionytės meno mokyklos dailės klasių mokinių darbų paroda „Mūsų Kovo 11-oji“ ir Kupiškio meno mokyklos Dailės skyriaus mokinių kurti paveikslai „ Muzikinės kompozicijos“ – dailės darbų parodos buvo eksponuotos Salų dvare, o rugsėjo- lapkričio mėn. – mokykloje.

Mokykla palaiko glaudžius ryšius su miesto ir rajono švietimo, kultūros bei socialinėmis įstaigomis – surengtos muzikos dienos miesto mokyklose, darželyje „Nykštukas“ pristatyta edukacinė programa „Muzikinė pasakaitė“, koncertuota PPT vykusiame specialiųjų poreikių turinčių vaikų meninių darbų parodos uždarymo renginyje bei vykusiame Rokiškio trečiojo amžiaus universiteto dalyvių susitikime. Surengti mokinių koncertai Rokiškio šv. evangelisto Mato senelių globos namuose, Jūžintų socialinės globos centre, Skemų globos namuose bei Rokiškio socialinės paramos centre. Intensyviai bendradarbiaujama su Rokiškio kultūros centru, Rokiškio šv. Apaštalo evangelisto Mato bažnyčia ir parapijos bendruomene, Rokiškio krašto muziejumi, Rokiškio raj, savivaldybės J. Keliuočio viešąja biblioteka. Koncertuota MRU organizuotoje „Teisinės minties šventėje“, Ruvino Būno premijos teikimo ceremonijoje, edukaciniame renginyje „Napoleonas. Laisvė. Lietuva“, knygos „Rokiškio krašto etnokultūros trisdešimtmetis“ pristatyme, fotografijų ir video reportažų respublikinio konkurso finaliniame renginyje „Literatūrinė vaivorykštė“ bei žurnalo „Prie Nemunėlio“ pristatyme.

Mokiniai ir mokytojai aktyviai dalyvauja Rokiškio rajono savivaldybės kultūriniame gyvenime, koncertuota įvairiuose renginiuose, minėjimuose, miesto ir miestelių šventėse: Rokiškio miesto gimtadienio šventėje, „Geriausių 2022 m. sportininkų apdovanojimo renginyje“, gedulo ir vilties dienos minėjime bei popietėje „Gerumas – tai gyvenimas“ (Kavoliškis), bendruomenės renginiuose „Lyrikos vakaras“ (Obeliai), „Geras kaimynas nuo Dievo“ (Duokiškis), šventės „Kuc kuc Kamajuos“ atidarymo koncerte. Mokyklos mokiniai koncertavo Vilniuje, S. Vainiūnio namuose vykusiame kraštietės operos solistės I. Jasiūnaitės atminimo vakare, Rokiškio dvare atidarytos, solistei skirtos parodos pristatyme bei prie kultūros centro vykusioje primadonos atmino įamžinimo lentos atidengimo ceremonijoje. Svariai prisidėta prie Panemunėlio - Mažosios kultūros sostinės renginių (mokiniai, mokytojai koncertavo 5 renginiuose).

4. Saugios ir modernios ugdymo (si) aplinkos kūrimas.

Siekiant kurti estetišką ir patrauklią ugdymosi aplinką mokykloje atliktas 3 klasių remontas, pakeistas langas ir balkono durys, įsigyta šiuolaikiškų baldų (spintų, lentynų, suolų, minkštasuolių).

Atsižvelgiant į vaikų ir tėvų prašymus, mokykloje įrengta moderni ir jauki poilsio – laukimo erdvė vaikams, kurioje jie gali bendrauti, žaisti, ruošti namų darbus ar tiesiog ilsėtis. Atnaujinti minkštasuoliai koridoriuje.

Modernizuojant ugdymo (si) aplinką nupirktas kompiuteris, spausdintuvas, televizorius, magnetinė lenta. Įsigytos skaitmeninės „EarMaster“ bei „Finale“ programos.

Siekiant taupyti elektros energiją mokykloje pakeistas apšvietimas, įsigyta Led lempų.

Atnaujinta pasenusi ir saugumo normų neatitinkanti priešgaisrinė signalizacija.

Pakeista sena, griūvanti tvora, kurios remontui lėšas skyrė savivaldybė (2999 eurus).

Įsigyta naujų instrumentų - saksofonas, metalofonas su stovu, lumzdeliai, ankstyvajam ugdymui reikalingi instrumentai (marakasai, dūdelės, būgnai, kastanjetės). Remontuoti akordeonai ir būgnai.

Įsigyta metodinių priemonių solfedžio pamokoms, reikalingų ugdymo procesui priemonių (stovai natoms, LED lemputės apšviesti natoms, stygos gitarai ir smuikams).

Pasiūta tautinių rūbų (liemenės, prijuostės, marškiniai ir kelnės).

Sukurtos ir pagamintos Mokyklą reprezentuojančios priemonės – rašikliai, skėčiai, puodeliai.

Choreografijos skyriuje, siekiant geresnio patalpų vėdinimo, šokių klasėje pakeistas langas.

Siekiant taupyti elektros energiją, pakeistas apšvietimas, įsigyta Led lempų. Nupirkta lentynų. Pasiūtos tautinės liemenės ir juostos, atnaujinti sceniniai rūbai (suknelės).

Pagal visus teisės reikalavimus nuolat atnaujinama Mokyklos internetinė svetainė [www.mm.rokiskis.lm.lt](http://www.mm.rokiskis.lm.lt), kurioje pateikiama išsami ir savalaikė informacija apie mokyklos naujienas, aktualijas, mokinių pasiekimus.

\_\_\_\_\_\_\_\_\_\_\_\_\_\_\_\_\_\_\_\_\_

 PRITARTA

 Rokiškio rajono savivaldybės tarybos

 2023 m. kovo 31 d. sprendimu Nr.TS-

**ROKIŠKIO JAUNIMO CENTRO 2022 METŲ VEIKLOS ATASKAITA**

 Rokiškio jaunimo centro 2020–2022 metų strateginis planas patvirtintas Rokiškio rajono savivaldybės administracijos direktoriaus 2019-10-21 įsakymu Nr. AV-1095 ,,Dėl pritarimo Rokiškio jaunimo centro 2020–2022 m. strateginiam planui“. 2022-ieji metai buvo tretieji šio plano įgyvendinimo metai. Įgyvendinant metinį veiklos tikslą – sudaryti sąlygas įvairių amžiaus grupių vaikams ir jauniems žmonėms tenkinti saviraiškos poreikius, ugdant kūrybinius gebėjimus ir asmenines kompetencijas, reikalingas šiuolaikiniame gyvenime bei pasirenkant profesiją – buvo iškelti ir įgyvendinti šie uždaviniai:

 1. Ugdyti ir plėtoti vaikų kompetencijas per saviraiškos poreikio tenkinimą, užtikrinant ugdymo proceso kokybę.

 Jaunimo centre 2022 m. mokiniams buvo siūloma rinktis 8 skirtingas programas: formalųjį švietimą papildančio dailės pradinio ir pagrindinio ugdymo, „Dailės raiškos“, „Pynimo iš vytelių“, „Aš ir robotika“ būrelius bei vaikų neformaliojo švietimo programas „Robotika“, „Dailės pažinimas“, „Lanksti žilvičio vytelė“ (specialiųjų poreikių vaikams). Užsiėmimų metu buvo siekiama dailės, techninės kūrybos, technologijų kompetencijų ir saviraiškos plėtojimo, integruoto mokymo(-si), padedančio mokiniams įgyjamas žinias pritaikyti praktiškai, skatinama kūrybiškai žvelgti į patikėtas užduotis. Mokytojai skatino vaikus dalyvauti rajono, nacionaliniuose, tarptautiniuose piešinių konkursuose. Mokiniai mokėsi dirbti komandoje, kurti, bandyti, praktikoje pritaikyti išmoktas žinias ir kantriai siekti bendro tikslo. Išbandydami daug skirtingų sričių – mokslą, technologijas, inžineriją, menus, mokiniai atrado savo stipriąsias puses, tenkino saviraiškos poreikius, įgijo naujų kompetencijų. Jaunimo centras organizavo Aukštaitijos regiono piešinių konkursą „Jaunimo galimybės“, skirtą jaunimo metams 2022 m. paminėti. 3 mokiniai užėmė prizines vietas. NVŠ programa „Lanksti žilvičio vytelė“ (specialiųjų poreikių vaikams), finansuojama tikslinėmis valstybės lėšomis buvo organizuota Rokiškio pagrindinėje mokykloje, sudarant galimybę vaikams veikti jų įprastinėje aplinkoje. Dailės pradinio ugdymo mokinių tėvams buvo sudaryta galimybė pasirinkti vieną programą iš 3 siūlomų, atsižvelgiant į programų trukmę. Pasiūlyti naujų programų – sudėtinga. Rokiškio mieste vyksta labai daug įvairių neformaliojo vaikų švietimo užsiėmimų, didelė programų, kurias veda laisvieji mokytojai, pasiūla. Laisvieji mokytojai nenori įsidarbinti įstaigose dėl mažo atlyginimo ir griežtesnių reikalavimų, o dirbantys mokytojai, nekuria naujų programų. Pastebima, kad mokiniai, kurie mokosi gimnazijose, ypač 1 klasėje, atsisako lankyti užsiėmimus dėl didelio mokymosi krūvio savo mokykloje.

 2022 m. užsiėmimus lankė 130 mokinių (74,6 proc. mergaičių, 25,4 proc. berniukų), tai yra 7,0 proc. daugiau, negu 2021 m. Mokslas jaunimo centre yra iš dalies mokamas ir yra 6,00–9,00 Eur per mėnesį, priklausomai nuo užsiėmimų trukmės. Mokesčio už mokslą jaunimo centre nemokėjo 37 Neformaliojo vaikų švietimo programas, finansuojamas tikslinėmis valstybės lėšomis, lankantys mokiniai ir 3 ukrainiečiai mokiniai atleisti nuo mokesčio vadovaujantis Rokiškio rajono savivaldybės tarybos 2022 m. kovo 25 d. sprendimu „Dėl biudžetinių įstaigų (kurių savininkė yra Rokiškio rajono savivaldybė) ir akcinės bendrovės „Rokiškio komunalininkas“ paslaugų teikimo Ukrainos karo pabėgėliams“. Atsižvelgiant į pageidavimus, nuo 2022 m. spalio mėn. Rokiškio jaunimo centre įsteigta meninės saviraiškos grupė suaugusiems. Nustatyta užsiėmimų kaina – 12,00 Eur per mėnesį. Užsiėmimus lanko 14 lankytojų.

 2. Ugdyti asmenines ir socialines jaunimo kompetencijas, siekiant padėti saviraiškos erdvės nerandantiems jauniems žmonėms įsitraukti į bendruomeninius ir visuomeninius procesus, palengvinant jų integraciją į gyvenamąją aplinką.

Rokiškio jaunimo centre su jaunimu buvo dirbama 3 formomis: atvirasis darbas su jaunimu, mobilusis darbas su jaunimu, jaunimo informavimas, konsultavimas. Jaunimo centras yra Eurodesk Lietuva regioninis partneris. Atvirasis ir mobilusis darbas su jaunimu organizuojamas vadovaujantis Jaunimo reikalų agentūros prie SADM rekomendacijomis, teikiamos paslaugos yra įtrauktos į Socialinių paslaugų katalogą ir priskiriamas prie socialinių paslaugų teikimo savivaldybėje. Savivaldybė finansuoja 3 metodininkų etatus, 2 metodininkų etatai - iš projekto lėšų.

 Atvirasis darbas su jaunimu organizuojamas siekiant suteikti tikslingo, įvairiapusio ir saugaus laisvalaikio galimybes saviraiškos erdvės nerandantiems 14–29 metų jaunuoliams. Jaunimo centre sudarytos sąlygos jaunimui rinktis, bendrauti, diskutuoti, inicijuoti bei organizuoti renginius, mokymus, įsitraukti į kitas patrauklias veiklas, ugdytis asmenines ir socialines kompetencijas. Jaunimo reikalų agentūrai buvo teikta paraiška „Rokiškio jaunimo centro veiklos projektas 2022-2023 m.“. Gauta 20 000 Eur valstybės biudžeto lėšų šio projekto įgyvendinimui. Atvirąjį darbą su jaunimu dirbo 3 metodininkai, iš kurių vieno metodininko 0,75 pareigybės įsteigta iš projekto lėšų. Atsižvelgus į jaunuolių pageidavimus, 2022 m. atvirojo darbo su jaunimu metodininkai dirbo pirmadieniais-ketvirtadieniais 14.00-20.00, penktadieniais 14.00-21.45, šeštadieniais 12.00-20.00 valandos. Bendras veiklose dalyvavusiųjų jaunuolių skaičius - 5017, unikalių – 331, nuolatinių – 177, nauji, anksčiau veiklose nedalyvavę - 165 jaunuoliai. Atvirųjų vakarų skaičius – 281, kurių metu vyko buvimas „čia ir dabar“, socialinių įgūdžių užsiėmimai, meninės kūrybinės dirbtuvės, filmų vakarai, stalo žaidimai, varžymasis, bendravimas prie žaidimų stalų. Organizuoti 4 mokymai jaunimui komandos įgūdžių formavimo, lytiškumo, savęs pažinimo temomis, 2 sociokultūrinės išvykos. Jaunimas inicijavo 22 renginius. Buvo dirbama su 3 neformaliomis grupėmis. Vyko 6 renginiai su socialiniais partneriais, 10 sportinių (turnyrai, varžybos) veiklų. Jaunuoliai dalyvavo akcijose, visuomeniniuose renginiuose, online ir gyvai viktorinose, protmūšiuose. Individualiai buvo dirbama su 35 jaunuoliais, jų artimaisiais, tėvais.

 Siekiant užtikrinti jaunų žmonių turiningą laisvalaikį, ugdymą(-si) ir socialinę integraciją bei vykdyti jaunimo įgalinimą jų gyvenamojoje vietovėje vykdomas mobilusis darbas. Šis darbas vykdomas Juodupės, Kazliškio, Duokiškio, Panemunėlio, Pandėlio bendruomenėse. Kaimiškose vietovėse gyvenančiam jaunimui sudarytos sąlygos rinktis, bendrauti, įsitraukti į veiklą pagal poreikius jų gyvenamosiose vietovėse. Pagal suderintą grafiką konkrečiomis dienomis ir valandomis atvykstančiai jaunimo darbuotojų komandai bendruomenės suteikė patalpas. Veikla bendruomenėse vykdoma įgyvendinant valstybės biudžeto lėšomis finansuojamą projektą „Rokiškio jaunimo centro mobiliojo darbo su jaunimu veiklos projektas 2022“. Projekto įgyvendinimui buvo skirta 19 776 Eur. Su jaunimu bendruomenėse dirbo 2 metodininkai, iš kurių 0,75 metodininko mobiliajam darbui su jaunimu pareigybės įsteigta iš projekto lėšų. Komandos išvykų skaičius – 234. Į mobiliojo darbo su jaunimu veiklas iš viso įsitraukė 1402 jaunuoliai, unikalių-nesikartojančių jaunuolių skaičius 144, reguliarių lankytojų skaičius – 70. Individualiai buvo dirbama su 15 jaunuolių. Buvo suorganizuotos 4 išvykstamosios veiklos: lytiškumo mokymai, patyriminis žygis su Molėtų jaunimu, 2 sociokultūrinės išvykos. Suorganizuota 13 bendrų renginių su bendruomenėmis. Patys jaunuoliai suorganizavo 4 renginius: futbolo ir krepšinio varžybas, stalo teniso turnyrą, draugystės apyrankių pynimo edukaciją. Vyko 4 tarpinstituciniai susitikimai, 5 tarpžinybiniai susitikimai su bendruomenių atstovais, seniūnais, socialiniais darbuotojais, bibliotekininkais. Aptartos tolimesnio bendradarbiavimo galimybės. Didelė problema, kad Jaunimo centras neturi savo transporto. Metodininkai, dirbdami kaimo vietovėse, važinėja nuosavais automobiliais. Kuro išlaidos apmokamos iš Ugdymo kokybės ir mokymosi aplinkos užtikrinimo programos lėšų. Lėšos, skiriamos automobilio amortizacijai (10 proc. nuo sunaudoto kuro kainos – apie 6 Eur per mėn.) nepadengia faktiškų automobilio priežiūros išlaidų.

 Iš viso atvirojo ir mobiliojo darbo su jaunimu veiklose dalyvavo 475 unikalūs lankytojai, dirbo 5 darbuotojai (2 darbuotojai įdarbinti iš projektų lėšų). Visa ugdomoji veikla vykdoma iš projektinių lėšų.

 Per 2022 m. gyvai ir raštu konsultuoti, informuoti 204 jaunuoliai, informaciniuose renginiuose apie mobilumo galimybes ir kampanijos „Time to move“ metu informuoti 468 rajono jaunuoliai.

 3. Skatinti mokytojus, metodininkus kryptingai tobulinti kompetencijas, gerosios patirties sklaidą, bendradarbiavimą su tėvais ir socialiniais partneriais.

 Jaunimo centre dirba 5 mokytojai: 1 mokytojas ekspertas, 1 mokytojas metodininkas, 3 vyresnieji mokytojai, su jaunimu dirba 5 metodininkai. Mokytojų kvalifikacija atitinka teisės aktuose numatytus reikalavimus, tai numatyta ir mokytojo pareigybės aprašyme. Visi mokytojai ir 4 metodininkai yra A2 lygio specialistai, įgiję aukštąjį pedagoginį išsilavinimą su bakalauro kvalifikaciniu laipsniu. 1 metodininkas, dirbantis su jaunimu neturi pedagoginio išsilavinimo, tačiau jis turi socialinių mokslų aukštąjį išsilavinimą ir baigęs mokymus darbui su jaunimu, atitinka Jaunimo reikalų departamento prie SADM reikalavimus. 2022 m. šis darbuotojas dalyvavo „Darbuotojų, dirbančių su jaunimu, 5 modulių mokymuose“. Tokius mokymus yra baigę dar du metodininkai. Metodininkai dalyvauja supervizijose, nuolat vyksta į seminarus, konferencijas, mokymus, kuriuos organizuoja Jaunimo reikalų agentūra, tobulina bendrąsias ir specialiąsias kompetencijas, reikalingas darbui su jaunuoliais individualiai ir grupėmis. Visi mokymai metodininkams yra nemokami, dažnai kompensuojamos kelionės išlaidos. Metodininkė dalinosi patirtimi Utenos vaikų ir jaunimo užimtumo centro Atvirojo jaunimo centro organizuotoje konferencijoje. Darbo su jaunimu metodininkams iš projekto lėšų yra perkamos supervizoriaus paslaugos. Centro vadovai dalinosi patirtimi, sprendė kilusius iššūkius Lietuvos vadovų intervizijos grupėje, vyko į konferencijas, seminarus, dalyvavo online rengiamuose kvalifikacijos kėlimo renginiuose. Mokytojai tikslingai, tačiau retai tobulina bendrąsias ir specialiąsias (dalykines ir didaktines) kompetencijas, vyksta į seminarus, konferencijas, mokymų kursus. Dažniau dalyvauja nuotoliniuose seminaruose, kuriuos pasiūlo administracija. Rajono metodinių būrelių užsiėmimuose aktyviai dalyvauja pynimo iš vytelių mokytoja, kuri vėliau informuoja mokytojus apie programų naujoves, planuojamus renginius. Mokytojai individualiai dalyvauja tapybos, keramikos pleneruose, įvairiose parodose, organizuoja personalines parodas. Mokytojai, bendraudami su mokinių tėvais pastebi, kad retai kuris tėvelis turi pasiūlymų dėl mokinių ugdymo, visi patenkinti, kad vaikas užsiima veikla jaunimo centre. Direktoriaus veiklos ataskaita skelbiama internetinėje svetainėje, bendruomenė turi galimybę susipažinti, teikti pasiūlymus. 2022 m. atlikta anketinė, neformaliojo vaikų švietimo užsiėmimus lankančių mokinių tėvų ir 1–4 kl. mokinių, apklausa.

 2022 m. buvo organizuota metodinė diena Plavino meno mokykloje ir jaunimo centre, kur dalyvaujantys mokytojai ir metodininkai dalinosi darbo patirtimi, atliko praktines užduotis.

 Reikalinga atkreipti dėmesį į tikslingą kvalifikacijos kėlimo planavimą, kuo daugiau mokytojų įtraukti į bendrųjų kompetencijų tobulinimą. Būtina skatinti mokytojus ir metodininkus daugiau dalintis gerąja patirtimi rajone ir regione.

 Jaunimo centras turi socialinių partnerių, su kuriais palaikomi kūrybiniai, edukaciniai, metodiniai, visuomeniniai ryšiai. Neformaliojo vaikų švietimo srityje bendradarbiaujama su Rokiškio krašto muziejumi, Rudolfo Lymano muzikos mokykla, Rokiškio kultūros centru, mokyklomis, Rokiškio rajono savivaldybės švietimo centru. Darbo su jaunimu srityje bendradarbiaujama su Ukmergės, Biržų, Panevėžio, Ramygalos, Kupiškio, Radviliškio, Molėtų, Zarasų, Utenos, Pakruojo jaunimo centrais. Kartu organizuojami susitikimai, mokymai, bendros veiklos, neformalių grupių susitikimai, turnyrai, festivalis „JAUJAU22“, Šiaurės Rytų Lietuvos AJC/ AJE jaunimo darbuotojų suvažiavimas „JAU DAR 2022". Suorganizuota pasidalinimo patirtimi išvyka po Lietuvos jaunimo centrus, aplankyti Kelmės, Šiaulių, Radviliškio ir Panevėžio atvirieji jaunimo centrai bei Linkuvos vaikų ir jaunimo užimtumo centro atviroji jaunimo erdvė. Bendradarbiaujama su Visuomenės sveikatos biuru, VĮ Valstybinių miškų urėdija, Rokiškio mamų klubu, Lietuvos Kariuomenės karo prievolės ir komplektavimo tarnybos Panevėžio regioninės karo prievolės ir komplektavimo skyriaus Rokiškio poskyriu, Lietuvos probacijos tarnyba, Panevėžio regiono skyriumi, Velykalnio bendruomene, Vaiko teisių tarnyba, policijos komisariatu, Rokiškio profesinio mokymo centru.

 Bendradarbiaujama tarptautiniu lygmeniu: Latvijos Plavino meno mokykla (keičiamasi parodomis, mokytojų vizitais), organizacija „Orenda Fondation“, Varna, Bulgarija. Du metodininkai ir keturi savanoriai kėlė kompetencijas, reikalingas darbui su jaunimu, programos Erasmus+ finansuotų projektų „Activate YOUth for social change“ Plovdive, Bulgarijoje ir „Catch and Sketch Youth Ideas“, Porto, Portugalijoje mokymuose. Įgytos žinios, įgūdžiai pritaikomi praktiškai jaunimo centro veikloje.

 Per 2022 m. Rokiškio rajono laikraščiuose „Rokiškio sirena“, „Gimtasis Rokiškis“, jų internetinėse svetainėse viešintos 25 veiklos.

\_\_\_\_\_\_\_\_\_\_\_\_\_\_\_\_\_\_

PRITARTA

Rokiškio rajono savivaldybės tarybos

2023 m. kovo 31 d. sprendimu Nr.TS-

**ROKIŠKIO R. PANDĖLIO UNIVERSALAUS DAUGIAFUNKCIO CENTRO 2022 METŲ VEIKLOS ATASKAITA**

 Rokiškio r. Pandėlio universalus daugiafunkcis centras (toliau – Centras) savo struktūra yra išskirtinė švietimo įstaiga, organizuojanti neformalųjį ir ikimokyklinį ugdymą, kultūrinę ir sportinę veiklas.

 Pandėlio universalaus daugiafunkcio centro 2020–2022 m. strateginiame veiklos plane numatyti trys strateginiai tikslai. Pirmasis tikslas – teikti kokybiškas, prieinamas ir ugdytinių poreikius atitinkančias švietimo paslaugas. 2022 metais Centre veikė šios meninės studijos: dainavimo, estradinės muzikos, liaudies muzikos, fortepijono, šokio, dailės ir estetikos (vaikams nuo 4 m. amžiaus) ir viena NVŠ programa „Sportuoju-aktyviai gyvenu“. Sausio–vasario mėnesiais kiekvienos meninės studijos mokiniai surengė atviras pamokas**-**koncertus mokinių tėvams ir Centro bendruomenei. Meninė veikla buvo individualizuojama, atsižvelgiant į mokinių poreikius, mokiniai buvo skatinami dalyvauti įprastu kontaktiniu ir nuotoliniu būdu vykstančiuose festivaliuose ir konkursuose. Dainavimo studijos mokiniai 2022 m. dalyvavo: respublikiniame nuotoliniame festivalyje „Meilės gaidos“, Kovo 11-osios renginyje Rokiškyje, renginyje „Oninių belaukiant“, koncerte „Šventa Ona duonos ponia“, muzikinėje pasakoje „Mėnulio apsiaustas“. Estradinės muzikos studijos mokiniai dalyvavo: Juodpėnų kraštiečių šventėje „Po liepa“, koncerte „Šventa Ona duonos ponia“, Adomynės kraštiečių šventėje, Skapiškio „Siauruko DEPO 100 metų“ minėjime. Dailės studijos mokiniai nuolat rengė dailės darbų parodas Pandėlio m. bibliotekoje. Gegužės mėnesį buvo surengtas meninių studijų mokinių mokslo metų užbaigimo koncertas Pandėlio miesto gyventojams. Koncerte dalyvavo visų meninių studijų mokiniai ir mokytojai.

 2022 m. Centre veikė trys mišraus amžiaus ikimokyklinio ugdymo grupės, kurios dirbo pagal patvirtintą ikimokyklinio ugdymo programą „Vaikystės takeliu“ ir ikimokyklinio amžiaus vaikų pasiekimų aprašu.

 2022 m. ikimokyklinio ugdymo grupių vaikai dalyvavo projektuose ir renginiuose: respublikinėje ikimokyklinio ir priešmokyklinio ugdymo įstaigų virtualioje akcijoje-parodoje „Lietuvos trispalvė“, respublikinėje virtualioje parodoje „Taikos balandis 2022“, respublikinėje ikimokyklinių ir priešmokyklinių ugdymo įstaigų kūrybinių darbų virtualioje parodoje „Velykinė foto sienelė“, respublikinėje ikimokyklinio ir priešmokyklinio ugdymo įstaigų nuotraukų parodoje „Karpinys Lietuvai“, respublikiniame ikimokyklinio ir priešmokyklinio amžiaus vaikų kūrybiniame projekte „Skėtis mokytojui“, respublikiniame ikimokyklinio ir priešmokyklinio amžiaus vaikų, pedagogų bei tėvų STEAM projekte „Puokštė dėdei Rudenėliui“, respublikiniame ikimokyklinio ir priešmokyklinio ugdymo įstaigų projekte ,,Padovanok gėlytę savo mylimai Tėvynei“, respublikiniame ikimokyklinio ir priešmokyklinio ugdymo įstaigų projekte ,,Raidės paveikslas lede“, respublikiniame virtualiame ikimokyklinio ir priešmokyklinio ugdymo įstaigų projekte ,,STEAM“ visus metus. ,,Žiema“, respublikinėje ikimokyklinio ir priešmokyklinio amžiaus vaikų ekologinėje kūrybinių darbų parodoje ,,Gėlė žemei“, respublikinėje ikimokyklinio ir priešmokyklinio amžiaus vaikų kūrybinių darbų parodoje ,,Gėlė mamytei“, respublikinėje ikimokyklinio ir priešmokyklinio ugdymo įstaigų virtualioje parodoje ,,Marginu margutį“, respublikiniame virtualiame ikimokyklinio ir priešmokyklinio ugdymo įstaigų projekte ,,STEAM visus metus. Pavasaris“, respublikiniame ikimokyklinio ir priešmokyklinio ugdymo įstaigų vaikų kūrybiniame projekte ,,Tai gražumas paukštelių‘‘, tarptautiniame virtualaus ikimokyklinio ir priešmokyklinio ugdymo įstaigų projekte ,,Daržas ant palangės“, respublikinėje ikimokyklinio ir priešmokyklinio amžiaus vaikų, tėvų (globėjų) ir mokytojų kūrybinių darbų parodoje ,,Žvėreliai lapų šokyje“, respublikinėje ikimokyklinio ir priešmokyklinio amžiaus vaikų kūrybinių darbų parodoje ,,Pats išradingiausias ir gražiausias moliūgėlis“, respublikinėje ikimokyklinio ir priešmokyklinio ugdymo įstaigų kūrybinių darbų virtualioje parodoje ,,Kuriu pyragą iš netradicinių priemonių“, respublikinėje ikimokyklinio ir priešmokyklinio amžiaus vaikų ir pedagogų kūrybinių darbų virtualioje parodoje ,,Rudeninis obuoliukas“, respublikiniame ikimokyklinio ir priešmokyklinio ugdymo įstaigų ugdytinių ir bendruomenės narių virtualaus šokių festivalyje ,,Kaip mokam, taip šokam 2022“, sveikatingumo renginyje „Augu sveikas“, organizavo sporto šventę darželyje.

 Dalyvaujant renginiuose ir projektuose ikimokyklinio ugdymo grupių vaikams, neformaliojo švietimo meninių studijų mokiniams buvo ugdomos šios kompetencijos: socialinė, pažinimo, komunikavimo ir meninė.

 Antrasis tikslas – tobulinti saugios ir sveikos ugdymo aplinkos kokybę. Įgyvendinant šį tikslą 2022 m. buvo užtikrintas mokinių saugumas ir lygios galimybės, mažiausias pajamas gaunančių tėvų vaikai buvo atleisti nuo mokesčio. Neformalųjį švietimą ir ikimokyklinį ugdymą lankantiems mokiniams sudarytos lygios galimybės dalyvauti ugdymo procese, renginiuose ir išvykose. Inicijuota, kad Centro veikloje aktyviai dalyvautų ugdytinių tėvai. Kartu su jais organizuotos mokinių edukacinės išvykos, edukaciniai projektai, gražinta Centro aplinka.

 Trečiasis tikslas – skatinti kultūros veiklos plėtrą ir kultūros prieinamumą. Centre veikia 13 mėgėjų meno kolektyvų: folkloro ansamblis „Sadulala“, mišrus vokalinis ansamblis, muzikinė grupė BVP, dramos studija, kūrybinių idėjų studija, Suvainiškio mišrus vokalinis ansamblis, Suvainiškio jaunimo skaitovų būrelis, moterų klubas „Sanpaulija“, Kazliškio vokalinis ansamblis, jogos užsiėmimų grupė, Lailūnų moterų duetas, moterų vokalinis ansamblis, Panemunio moterų vokalinis ansamblis. Visus metus buvo organizuojami kultūriniai renginiai Pandėlio ir Kazliškio seniūnijų gyventojams. 2022 m. Pandėlyje, Panemunyje, Lailūnuose, Suvainiškyje ir Kazliškyje surengta iš viso 154 renginiai ir 22 koncertinės mėgėjų meno kolektyvų išvykos. Įsimintiniausi renginiai: „Laužų akcija“ Sausio 13-osios aukoms atminti, minėjimas Vasario 16-tajai signataro kunigo Vlado Mirono sodyboje, Kovo 11-osios renginys, Ukrainos palaikymo akcija, Andriaus Apšegos ir Ingridos Kažemėkaitės paramos koncertas „Tau, mama“, vaikų teatro šventė „Spalvos“; „Joninių vaidinimas“, visuotinis Lietuvos himno giedojimas, „Protmūšis“, koncertas „Šventa Ona duonos ponia“, „Baltoji vakarienė“, senjorų ir žmonių su negalia šventė „Susitinkam“ (koncertavo Rokiškio kultūros centro folkloro ansamblis „Saulala“), muzikinė pasaka „Mėnulio apsiaustas“. Projekte „Pandėlio teatriniai trečiadieniai“ parodyti 8 spektakliai: Skapiškio teatro „Stebulė“ spektaklis „Lietuvybės lopšys", Rokiškio kultūros centro teatro spektaklis „Šepką atradau aš“, Bajorų teatro „Šnekutis“ spektaklis „Nosis su apgamu“, Obelaukių teatro „Obela“ spektaklis „Sijonas su burbuliukais“, Rokiškio kultūros centro teatro spektaklis „Malyš“, Anykščių kultūros centro teatro spektaklis „Daukantas“, Salų dvaro teatro spektaklis „Bunkeris“. Surengta 11 parodų, 22 edukaciniai užsiėmimai, 46 kito pobūdžio renginiai (susirinkimai, susiėjimai, pasitarimai, susitikimai su politikais, mokymai).

 2022 m. buvosudarytos galimybės vyresnio amžiaus žmonėms lankyti jų poreikius atitinkančius užsiėmimus – sporto klubą, keramikos studiją, mėgėjų meno kolektyvus Pandėlyje, Lailūnuose, Suvainiškyje, Kazliškyje ir Panemunyje. Buvo plėtojami partnerystės ryšiai su daugeliu respublikos universalių daugiafunkcių centrų, švietimo ir kultūros įstaigų, dalijamasi gerąja patirtimi įstaigos veiklos tobulinimui. Centro direktorius rūpinosi žmogiškaisiais, materialiaisiais ir finansiniais ištekliais. Pedagogai ir kultūros darbuotojai buvo skatinami ir jiems buvo sudarytos sąlygos sistemingai kelti savo dalykinę ir metodinę kvalifikaciją seminaruose ir konferencijose. Sudarytos finansavimo sutartys su privačiais rėmėjais, gauta 3558,00 eurų paramos (758,00 eurų panaudota renginio „Šventa Ona duonos ponia“ organizavimui, 2200,00 eurų panaudota Suvainiškio miestelio ir Suvainiškio šv. Apaštalo Jokūbo bažnyčios jubiliejiniams renginiams organizuoti, 550,00 eurų panaudota Lailūnų k. renginiui „Po darbelių po darbų“ ir „Joninių“ renginiui organizuoti, 50,00 eurų panaudota Panemunio kaimo „Kraštiečių šventei“ organizuoti.) Už teikiamas paslaugas gauta 1616,00 eurų pajamų, Rokiškio r. savivaldybės administracija kultūrinės veiklos finansavimui skyrė 1770,00 eurų. Gautos lėšos panaudotos kultūrinių renginių organizavimui, neformaliojo švietimo mokinių dalyvavimui respublikiniuose festivaliuose ir konkursuose.

\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Rokiškio rajono savivaldybės tarybos

2023 m. kovo 31 d. sprendimu Nr.TS-

**ROKIŠKIO R. PANEMUNĖLIO UNIVERSALUS DAUGIAFUNKCIO CENTO**

**2022 METŲ VEIKLOS ATASKAITA**

 Rokiškio r. Panemunėlio universalus daugiafunkcis centras (toliau ̶ Panemunėlio UDC) nuo 2022 m. rugsėjo 1 dienos teikia ikimokyklinį ir priešmokyklinį ugdymą, taip pat Centre teikiamos kultūrinės bei socialinės paslaugos.

 2022 metų pagrindiniai veiklos tikslai buvo:

 1. Teikti kokybiškas, prieinamas ir ugdytinių poreikius atitinkančias švietimo paslaugas.

 2. Tobulinti saugios ir sveikos ugdymo aplinkos kokybę.

 3. Skatinti kultūros veiklos plėtrą ir kultūros prieinamumą.

 Metiniai Centro tikslai ir įgyvendintos priemonės atliepia numatytus strateginius tikslus. Siekiame fizinės ir dvasinės vaiko ir šeimos gerovės, kuriame unikalią mokyklos kultūrą ir besimokančią kaimo bendruomenę.

 Visa Panemunėlio UDC bendruomenė stengėsi vykdyti veiklas, padedančias įgyvendinti programoje numatytus veiklos tikslus. Siekiant kuo geresnių įstaigos veiklos rezultatų, vienas iš prioritetų yra įstaigos mikroklimatas bei darbuotojų emocinė savijauta darbe. Skatinamos visų darbuotojų iniciatyvos, siekiant glaudaus ir aktyvaus bendravimo ir bendradarbiavimo su ugdytinių šeimomis. Tėveliai yra kviečiami dalyvauti renginiuose ir aktyviai prisidėti prie jų organizavimo.

 Ikimokyklinio ugdymo vaikai ir jų šeimos dalyvavo visuomenės sveikatos rėmimo programos projekte „Sveika vaikystė-stiprus žmogus“. Į veiklas aktyviai įsitraukė šeimos nariai, dalyvavo edukaciniuose užsiėmimuose, paskaitose tėvams. Taip pat darželinukai prisijungė prie socialinio emocinio ugdymo olimpiados „Dramblys“, dalyvavo ilgalaikėje programoje-projekte „Žaidimai moko“, tarptautiniame virtualaus ikimokyklinio ir priešmokyklinio ugdymo įstaigų projekte ,,Daržas ant palangės“, „Vaikų Velykėlių“ konkurse, kūčiukų kepimo edukacijoje ir daugelyje kitų veiklų.

 Didelis dėmesys yra skiriamas sveikos gyvensenos ugdymui nuo mažų dienų, todėl vykdoma daug su tuo susijusių veiklų: organizuojamos sporto šventės, įvairios pramogos lauke tiek vasarą, tiek žiemą, vaikai turi galimybę per mokinių atostogas nuvažiuoti į baseiną. Pagal programą „Ikimokyklinio ugdymo įstaigų lauko aikštelių atnaujinimo programą buvo įsigyta nauja įranga, pritaikyta pagal vaikų poreikius.

 Panemunėlio UDC organizuoja ne tik ugdymą vaikams, bet ir tėvams. 2022 metais vyko 6 edukaciniai užsiėmimai, kuriuose dalyvavo ugdytinių tėvai, seneliai bei kaimo gyventojai.

 Įstaigoje veikia du neformalaus suaugusiųjų švietimo būreliai. Menų užsiėmimus „Senoje palėpėje“ lanko neįgalieji, o sporto būrelį du kartus per savaitę lanko jaunimas. Kiekvieną vasarą organizuojama vaikams vasaros stovykla „Saulės spindulėliai“.

 Iki rugsėjo mėnesio (kol įstaigoje veikė mokykla) mokiniai lankė dainavimo, sporto, menų būrelius. Pradinių klasių mokiniai aktyviai dalyvavo ūkininkų būrelio veikloje. Ugdymo procesas buvo organizuojamas pagal mokytojų parengtas dalykų programas ir teminius planus.

 Įstaigoje dirbantys mokytojai nuolat kelia kvalifikaciją ir ieško inovatyvių metodų kuriuos galėtų pritaikyti savo pamokose. Didelis dėmesys yra skiriamas personalizuotam mokymuisi. Nors klasėse vaikų skaičius buvo nedidelis, bet kiekvienas mokinys buvo individualus ir reikalaujantis ypatingo dėmesio. Didelė mokinių dalis turėjo mokymosi sunkumų, tad toks mokymosi būdas padėjo pasiekti geresnių rezultatų. Ugdant pradinukus didelis dėmesys buvo skiriamas patyriminiam mokymuisi, pamokos vyko Rokiškio krašto muziejuje, Salų dvare, Rokiškio rajono savivaldybės Juozo Keliuočio viešosios bibliotekos vaikų ir jaunimo skyriuje ir kitose netradicinėse vietose.

 Po mokyklos vidaus struktūros pertvarkos, nuo 2022 m. rugsėjo 1 d. mokykloje nebevykdoma pradinio ugdymo programa, mokiniai ir jų tėveliai pasirinko tęsti mokslą Rokiškio r. Kamajų Antano Strazdo gimnazijoje, Rokiškio Senamiesčio progimnazijoje ir Rokiškio Juozo Tūbelio progimnazijoje.

 Ikimokyklinio ugdymo paslaugas gauna visi pageidaujantys šioje vietovėje gyvenantys 1–7 metų amžiaus vaikai. Veikia dvi mišrios ikimokyklinio ugdymo grupės. 2022 m. rugsėjo pirmos dienos duomenimis ikimokyklinio ir priešmokyklinio ugdymo grupes lankė 23 ugdytiniai.

 Psichologinė ir socialinė pagalba tiek vaikams, tiek tėvams yra teikiama Rokiškio rajono savivaldybės pedagoginėje psichologinėje tarnyboje. Dėl mažo darbo krūvio (0,25 etato) sunku rasti logopedą.

 Mokyklos bendruomenė kartu su kultūros darbuotojais organizuoja įvairius renginius. Panemunėlio UDC suorganizuota 106 renginiai, juose sudalyvavo 16 330 lankytojų. Įstaigoje veikia 5 meno kolektyvai - moterų ansamblis „Atgajėlė“, kapelos „Provincija“ ir „Barškutis“, liaudies muzikos kolektyvas „Senjorai“, vaikų studija „Strazdukai“.

 2022 m. Panemunėlio UDC teko organizuoti ir koordinuoti Lietuvos Mažosios kultūros sotinės renginius. Per metus įvyko daugybė renginių, buvo parengti projektai kartu su asociacija Panemunėlio kraštas. Suburta darbo grupė, organizuoti susirinkimai, aptariami renginiai, pasiskirstoma darbais. Per metus buvo suorganizuota 19 renginių, skirtų garsinti Panemunėlio kraštą ir prisiminti įžymius žmones, kilusius iš šio krašto.

 Nors visas dėmesys buvo skirtas Panemunėlio seniūnijai, tačiau neliko pamiršta ir Kamajų seniūnija. Organizuotos tradicinės šventės „Kuc kuc Kamajuos“, „Duokiškio baladės“, „Vakaruškos“. Organizuoti renginiai, skirti valstybinėms ir pilietinėms šventėms paminėti: Vasario 16-osios ir Kovo 11-osios, Sausio 13-osios, Liepos 6-osios „Gyvi nuo Mindaugo laikų“ ant Juodonių piliakalnio, Ukrainos palaikymo akcija, knygnešio Juozo Pavarotniko jubiliejinių metų paminėjimas.

 Vyko įvairios šventės, skirtos vietos bendruomenei ̶ „Paparti papartėli“, etnokultūrinis renginys „Geras kaimynas nuo dievo“, šventė „Po darbų“, padėkos vakaras ir Kalėdų eglių įžiebimo šventės, šventė „Trolių Kalėdos“, rengtos kalendorinės šventės. Didelio pasisekimo sulaukė 80-jų stiliumi surengta diskoteka Kalviuose.

 Yra parengta kultūros paso programa „Lino kelias”, kuri pradėta įgyvendinti nuo 2022 m. vasario 1 dienos. Edukacijose pagal šią programą sudalyvavo 109 mokiniai, o tai leido uždirbti įstaigai 327 Eurus, kurie yra naudojami programos tobulinimui, perkamos reikalingos priemonės. Rokiškio r. savivaldybės administracija kultūrinės veiklos finansavimui skyrė 1850,00 eurų, kurios buvo panaudotos kultūrinių renginių organizavimui.

 Glaudžiai bendradarbiaujame su Panemunėlio krašto asociacija, Rokiškio rajono savivaldybės švietimo centru, Rokiškio rajono savivaldybės Juozo Keliuočio viešosios bibliotekos, Panemunėlio glž. st. filialu bei vaikų ir jaunimo skyriumi, Rokiškio krašto muziejumi, Bajorų lėlių teatru „ČIZ“, Panemunėlio seniūnija.

 Centras teikia socialines paslaugas kaimo gyventojams. Čia galima ateiti nusiprausti ir išsiskalbti drabužius

 Panemunėlio UDC nuo 2022 m. liepos mėnesio gyvena ukrainiečiai - 9 žmonės, iš jų 2 mokyklinio amžiaus vaikai, kuriems teikiame pavėžėjimo paslaugą iki Rokiškio Juozo Tūbelio progimnazijos. Lietuvos Raudonojo Kryžiaus draugijos Rokiškio skyrius padėjo aprūpinti gyventojus lovomis ir baldais.

 Kultūros darbuotojai ir pedagogai tobulino kvalifikaciją, stiprino profesinę kompetenciją.

\_\_\_\_\_\_\_\_\_\_\_\_\_\_\_\_\_\_\_

PRITARTA

Rokiškio rajono savivaldybės tarybos

2023 m. kovo 31 d. sprendimu Nr.TS-

**ROKIŠKIO RAJONO KŪNO KULTŪROS IR SPORTO CENTRO 2022 METŲ VEIKLOS ATASKAITA**

 Organizuodamas veiklas rėmiausi Rokiškio rajono kūno kultūros ir sporto centro (toliau – Rokiškio KKC) 2022–2025 metų strateginiu planu, bei einamaisiais darbais.

 Įstaigos vizija – moderni, atvira, saugi, formalųjį švietimą papildančio sportinio ugdymo mokykla.

 Įstaigos misija – tekti kokybiškas neformaliojo švietimo paslaugas.

 Įstaigos vertybės: kompetencija, patikimumas, atvirumas pokyčiams.

 Strateginiai tikslai: teikti kokybiškas neformaliojo švietimo paslaugas; saugios ir modernios aplinkos kūrimas; tobulinti organizacinius procesus.

 Rokiškio rajono kūno kultūros ir sporto centras vykdo formalųjį švietimą papildančio sportinio ugdymo ir neformaliojo sportinio ugdymo programas: lengvosios atletikos, krepšinio, dziudo, sambo, ledo ritulio, sunkiosios atletikos, šaudymo, šachmatų, plaukimo, tinklinio.

 Sporto centrą lanko 451 vaikas iš: Rokiškio miesto, Obelių, Juodupės, Kamajų, Jūžintų, Kavoliškio, Salų, Čedasų, Ragelių, Laibgalių, Kalvių, Pandėlio, Panemunėlio, Skemų, Bajorų, Sėlynės, Lašų. Pavėžėjimas tėvų (globėjų) transportu yra kompensuojamas savivaldybės biudžeto lėšomis 27 mokiniams, kurie gyvena atokiuose rajono miesteliuose ir kaimuose.

 Vaikų pasiskirstymas pagal ugdymo programas:

|  |  |  |  |
| --- | --- | --- | --- |
| Ugdymo programa | Mokinių skaičius | Programos trukmė | Papildomo mokesčio kaina (Eur / mėn) |
| Mergaičių | Berniukų | Bendras |
| Krepšinis | 55 | 143 | 198 | 8–10 metų | 5,0 Eur |
| Lengvoji atletika | 11 | 9 | 20 | 8–10 metų | 5,0 Eur |
| Sunkioji atletika | 2 | 8 | 10 | 8–10 metų | 5,0 Eur |
| Dziudo  | 4 | 9 | 13 | 8–10 metų | 5,0 Eur |
| Sambo  | 2 | 13 | 15 | 8–10 metų | 5,0 Eur |
| Šachmatai  | 3 | 24 | 27 | 8–10 metų | 5,0 Eur |
| Kulkinis šaudymas | 5 | 5 | 10 | 8–10 metų | 5,0 Eur. |
| Ledo ritulys | 3 | 31 | 34 | 8–10 metų | 5,0 Eur |
| Plaukimas  | 31 | 56 | 87 | 8–10 metų | 10,0 Eur |
| Tinklinis | 21 | 16 | 37 | 8–10 metų | 5,0Eur. |
| Iš viso: | 137 | 314 | 451 |  |  |

 Mokinių ir grupių skaičius sportinio ugdymo etapuose:

|  |  |  |
| --- | --- | --- |
| Grupės  | Mokinių skaičius | Grupių skaičius |
| Neformalaus ugdymo | 120 | 6 |
| Pradinio rengimo | 206 | 14 |
| Meistriškumo ugdymo | 100 | 9 |
| Meistriškumo tobulinimo | 25 | 4 |
| Iš viso: | 451 | 33 |

 Renginių organizavimas ir dalyvavimas:

|  |  |  |  |  |  |
| --- | --- | --- | --- | --- | --- |
| Organizuota tarptautinių renginių (skaičius) | Dalyvauta tarptautiniuose renginiuose (skaičius) | Organizuota respublikiniųrenginių (skaičius) | Dalyvauta respublikiniuose renginiuose (skaičius) | Organizuota rajoninių renginių(skaičius) | Dalyvauta rajoniniuose renginiuose(skaičius) |
| 1 | 21 | 16 | 139 | 8 | 8 |

 Centro auklėtinių pasiekimai:

|  |  |  |
| --- | --- | --- |
| Miesto (rajono) | Respublikoje | Tarptautiniuose |
| Dalyvavusių skaičius | Nugalėtojų ir prizininkų skaičius | Dalyvavusių skaičius | Nugalėtojų ir prizininkų skaičius | Dalyvavusių skaičius | Nugalėtojų ir prizininkų skaičius |
| 215 | 80 | 1480 | 190 | 104 | 32 |

 2022 m. iš Rokiškio KKSC auklėtinių svariausią rezultatą pasiekė trenerės Inos Nagelės auklėtinė Orinta Navikaitė, kuri Europos jaunių lengvosios atletikos čempionate ieties metimo rungtyje iškovojo 3-ią vietą.

 Net 17 sporto centro auklėtinių tapo įvairaus amžiaus Lietuvos Respublikos rinktinių nariais. Iš jų: Orinta Navikaitė, Aurėja Streikutė (trenerė Ina Nagelė), Otas Viliūnas, Kamilė Jelenskaja, Brigita Bačkė, Justas Meilus (treneris Rimantas Šinkūnas) LR rinktinės sudėtyje Baltijos šalių lengvosios atletikos čempionate tapo prizininkais. Trenerio Giedriaus Kublicko auklėtinė Gustė Mickytė kulkinio šaudymo Baltijos taurės varžybose iškovojo 2-ą vietą. Vaiga Čečytė (trenerė Gita Čečienė) Europos universitetų dziudo žaidynėse iškovojo 3-ią vietą. Trenerio Audriaus Deksnio auklėtinis Šarūnas Baltrūnas 2023 m. IIHF 2 diviziono U-20 Pasaulio ledo ritulio čempionate užėmė 3 vietą.

 Mokyklos partnerystė, ryšiai, socialiniai partneriai: Lietuvos tautinis olimpinis komitetas, Lietuvos neformaliojo ugdymo centras, Lietuvos kaimo kultūros ir sporto asociacija „Nemunas“, Lietuvos moksleivių krepšinio lyga, Nacionalinė vaikų ledo ritulio lyga, Hockey Lietuva asociacija, Lietuvos kerlingo asociacija, Lietuvos „Sportas visiems“ asociacija, Lietuvos krepšinio federacija, Lietuvos sunkiosios atletikos federacija, Lietuvos šaudymo sąjunga, Lietuvos sambo imtynių federacija, Lietuvos dziudo imtynių federacija, Lietuvos lengvosios atletikos federacija, Lietuvos tinklinio federacija, Lietuvos sporto federacijų sąjunga, Lietuvos sporto universitetas, rajono sporto klubai.

 Tarptautiniai ryšiai: Jekabpilio sporto centras, Cesio sporto mokykla, Aiskraukles sporto mokykla, Daugpilio sporto mokykla, Sunkiosios atletikos OTO ZAREMBOS SK (CZE).

 **Veiklos pagal iškeltus strateginius tikslus:**

|  |  |  |
| --- | --- | --- |
| Nr. | Strateginis tikslas | Įvykdytos priemonės |
| 1. | Teikti kokybiškas neformaliojo švietimo paslaugas | Dalyvavome Visuomenės sveikatos biuro organizuojamame projekte „Psichikos sveikatos kompetencijų didinimas įmonės darbuotojams“ buvo keliamos sporto trenerių ir administracijos kompetencijos. Projektas vyko 2022 m. spalio-gruodžio mėn.Numatytas nuolatinis sporto trenerių kompetencijų tobulinimas, kiekvienais metais skatiname dalyvauti ne mažiau nei 24 valandų kvalifikacijos kėtimo kursuose, kuriuos apmoka įstaiga.Vykdėme regionines plaukimo varžybas, bei Dziudo ir Sunkiosios atletikos rajoninius renginius, organizavome sporto stovyklą, kurios metu vykdėme įvairaus amžiaus vaikams krepšinio, tinklinio turnyrus, ledo ritulio kontrolines varžybas su Jėkabpilio bendraamžiais.Dalyvavome dziudo, sambo, plaukimo, šaudymo, krepšinio, sunkiosios atletikos, lengvosios atletikos Lietuvos čempionatuose.Lengvosios atletikos sportininkai vyko net į Europos čempionatą, kuriame laimėjo trečiąją vietą.Buvo iškeltas tikslas per 2022 metus pasiekti, kad ugdymo pasiekimai ir pažanga srities grįžtamojo ryšio rodiklio įvertinimas būtų aukštas. Metų pabaigoje vykdėme dokumentų analizę, kurios duomenimis pavyko pasiekti šį rodiklį.Įgyvendindami vieną iš strateginio plano uždavinių – informacijos apie teikimas paslaugas sklaida, daug dirbome ,,Facebook“ profilyje, skleisdami informaciją apie įstaigos veiklas, nuolat naujinome informaciją centro internetiniame puslapyje. Taip pat mūsų platinamą informaciją nuolat skleidžia ir rajoniniai laikraščiai.Tęsiamas bendradarbiavimas su Rokiškio miesto ikimokyklinio ugdymo įstaigomis, vykdant fizinio aktyvumo veiklas. |
| 2. | Saugios ir modernios aplinkos kūrimas | Sudarytas sporto šakų aprūpinimo inventoriumi planas ir pradėtas visų sporto šakų inventoriaus atnaujinimas, taip pat šiais metais buvo nupirktos sporto aprangos krepšinio, tinklinio, ledo ritulio, šaudymo, dziudo bei sambo sportininkams.Įrengtas sporto trenerių metodinis kabinetas, tad visi sporto treneriai turi galimybes vietoje planuoti ugdymo procesą.Vasaros metu buvo prižiūrimi ir tvarkomi stadiono bėgimo takai.Dalis rajono tėvelių išreiškė norą, tad buvo sutarta su dailiojo čiuožimo trenere iš Panevėžio masinių čiuožimų metu vykdyti dailiojo čiuožimo pažintines pamokas, jas vykdysime bendradarbiaujant su „Spartos“ klubu.Sudaryta sutartis su Aisštoko federacija dėl Ledo arenos nuomos, kurioje antradieniais, ketvirtadieniais ir sekmadieniais bus vykdomos treniruotės.Atnaujinta dalis Ledo arenos šaldymo kilimėlių, tai pagerino ledo kokybę, bei sumažino sistemos gedimų tikimybę.Įrengta vandens šalinimo sistema nuo Ledo arenos pagrindinių vartų.Per pastaruosius 2 metus pasitaikė dažni ledo arenos stiklų dūžiai, tad buvo įrengtos stiklų apsaugos ledo arenos galuose.Bendradarbiaujant su Rokiškio rajono verslininkais, uždengta Ledo arenos vakarinė siena, tai apsaugos ledą ir žaidėjus nuo sniego, lietaus ir saulės.Sudėti langai šaudykloje, bei padarytas patalpų einamasis remontas. |
| 3. | Tobulinti organizacinius procesus | Einamaisiais metais koreguotos vidaus darbo tvarkos taisyklės, kurios buvo papildytos mokesčio už papildomą ugdymą surinkimo tvarka. Tvarka suderinta su mokyklos taryba.Vadovaujantis strateginiu planu 2022-10-24 d. patvirtinta vykimo į varžybas ir apmokėjimo jų vykdymą tvarka.Organizuoti 3 sporto trenerių susirinkimai, kurių metu spręsti ugdymo, sporto bazių infrastruktūros klausimai.Panevėžio visuomenės sveikatos centro Rokiškio skyrius atliko įstaigos atitikimą higienos normoms. Pateiktos 2 rekomendacijos, kurios 2022 m. birželio – liepos mėn. buvo įgyvendintos.2022 lapkričio mėnesį įstaigoje atliko auditą Rokiškio rajono savivaldybės kontrolės ir audito tarnyba „Savivaldybės įstaigų transporto naudojimas“, buvo pateikta 1 rekomendaciją, kuri gruodžio mėnesį buvo įgyvendinta. |

 Santrauka:

 Džiaugiamės puikiu bendradarbiavimu su rajono vadovais, kurie supranta ir palaiko sporto bendruomenės iniciatyvas, o tai padeda siekti kokybės sporto srityje.

 Einamaisiais metais pavyko plačiau įveiklinti Obelių paplūdimio tinklinio aikštelę, kuria 4 kartus per savaitę naudojasi Rokiškio, Kupiškio ir Biržų sportininkai.

 Taip pat maksimaliai įveiklinta ledo arena, kuri užimta visas septynias dienas per savaitę.

 2022 metais pasinaudojome specialistų pritraukimo į Rokiškio rajono savivaldybės švietimo įstaigas tvarka ir šiuo metu iš šios programos gavo finansavimą bei Lietuvos sporto universitete perkvalifikavimo kursuose mokosi krepšinio trenerė Ina Bukauskienė.

 Aktyviai bendradarbiaujame su Latvijos miesto Jekabpilio sporto centru, šiais metais padėjo išspręsti ledo ritulininkų treniruočių problemą, kol neturėjome ledo. Jekabpilio ledo arena uždara ir eksploatuojama 10 mėn. per metus, tai tikimės, kad kasmet sezono pradžioje, kol neturime ledo, galėsime tuo pačiu principu spręsti ledo ritulininkų treniruočių klausimą.

 Strateginiame plane išsikėlėme vieną iš priemonių ugdymo kokybės tobulinimui – organizuoti sporto šakų tėvų susirinkimus, tačiau kol kas tėvų dalyvavimas susirinkimuose labai prastas. Privaloma daugiau dėmesio skirti šiai priemonei, išanalizuoti jos tobulinimo aspektus ir padaryti ją veiksmingą.

 Daug darbų buvo padaryta atnaujinat įstaigos infrastruktūrą, nupirkta treniruočių įranga, varžybų aprangos.

 Labai didžiuojamės savo auklėtinių gerais pasiekimais ne tik nacionaliniu, bet ir tarptautiniu mastu, tad įstaigos pagrindinis dėmesys turi būti skiriamas ne dar didesniam vaikų pritraukimui, o paslaugų kokybei.

\_\_\_\_\_\_\_\_\_\_\_\_\_\_\_\_\_